CELEX: 32018D0925(01)
Language: sl
Date: 2018-07-11 00:00:00
Title: Odločba Splošnega sodišča z dne 11. julija 2018 o vlaganju in vročanju procesnih aktov prek aplikacije e-Curia

25.9.2018   
               
               
                  SL
               
               
                  Uradni list Evropske unije
               
               
                  L 240/72
               
            
         ODLOČBA SPLOŠNEGA SODIŠČA
         z dne 11. julija 2018
         o vlaganju in vročanju procesnih aktov prek aplikacije e-Curia
         SPLOŠNO SODIŠČE JE –
         ob upoštevanju Poslovnika, zlasti člena 56a(1), (2) in (5),
         ter ob upoštevanju naslednjega:
         
                     (1)
                  
                  
                     Da bi se upošteval razvoj komunikacijskih tehnologij, je bila razvita računalniška aplikacija, ki omogoča vlaganje in vročanje procesnih aktov po elektronski poti.
                  
               
                     (2)
                  
                  
                     Ta aplikacija, ki temelji na mehanizmu elektronskega preverjanja istovetnosti, pri katerem se uporabi uporabniško ime v povezavi z geslom, glede izmenjanih dokumentov izpolnjuje zahteve po avtentičnosti, celovitosti in zaupnosti.
                  
               
                     (3)
                  
                  
                     Glede na koristi, ki jih prinaša takojšnjost digitaliziranih izmenjav, ki jih omogoča ta aplikacija, je bila uvedena njena obvezna uporaba za vlaganje in vročanje procesnih aktov v okviru postopkov pred Splošnim sodiščem –
                  
               ODLOČILO:
         
            Člen 1
            Računalniška aplikacija z imenom „e-Curia“, skupna sodiščema, ki sestavljata Sodišče Evropske unije, omogoča vlaganje in vročanje procesnih aktov po elektronski poti pod pogoji, določenimi v tej odločbi.
         
         
            Člen 2
            Za uporabo te aplikacije je treba ustvariti uporabniški račun z osebnim uporabniškim imenom in osebnim geslom.
         
         
            Člen 3
            Procesni akt je vložen prek aplikacije e-Curia, ko sta bili za njegovo vložitev uporabljeni uporabniško ime in geslo zastopnika. Uporaba osebnega uporabniškega imena in osebnega gesla zastopnika za vložitev procesnega akta se šteje za podpis tega akta.
         
         
            Člen 4
            Procesnemu aktu, ki je vložen prek aplikacije e-Curia, je treba priložiti priloge, ki so v njem navedene, in njihov seznam.
         
         
            Člen 5
            Procesni akt se šteje za vložen v smislu člena 72(2) Poslovnika, ko zastopnik odobri vložitev tega akta.
            Upošteva se čas v Velikem vojvodstvu Luksemburg.
         
         
            Člen 6
            Procesni akti, vključno s sodbami in sklepi, se prek aplikacije e-Curia vročijo imetnikom uporabniškega računa v zadevah, v katerih sodelujejo.
            Naslovniki vročitev iz prejšnjega odstavka so z elektronskim sporočilom obveščeni o vseh vročitvah, ki so prek aplikacije e-Curia naslovljene na njih.
            Procesni akt je vročen, ko naslovnik (zastopnik ali asistent) zahteva dostop do tega akta. Če te zahteve za dostop ni, se šteje, da je akt vročen ob izteku sedmega dne, ki sledi dnevu, ko je bilo poslano elektronsko sporočilo z obvestilom.
            Če stranko zastopa več agentov ali odvetnikov, se za izračun rokov upošteva prva opravljena zahteva za dostop.
            Upošteva se čas v Velikem vojvodstvu Luksemburg.
         
         
            Člen 7
            Če procesnega akta tehnično ni mogoče vložiti prek aplikacije e-Curia, uporabnik takoj obvesti sodno tajništvo Splošnega sodišča z elektronskim sporočilom (GC.Registry@curia.europa.eu) ali po telefaksu (+352 43032100), pri čemer navede:
            
                        —
                     
                     
                        vrsto akta, ki se želi vložiti,
                     
                  
                        —
                     
                     
                        glede na okoliščine primera rok, določen za vložitev tega akta,
                     
                  
                        —
                     
                     
                        naravo ugotovljene tehnične ovire, da službe institucije lahko preverijo, ali je ta posledica nerazpoložljivosti aplikacije e-Curia.
                     
                  Če mora zastopnik upoštevati rok, posreduje prepis akta sodnemu tajništvu na kakršen koli primeren način (vložitev različice v papirnati obliki, po pošti, po elektronski pošti ali po telefaksu). Temu mora slediti vložitev akta prek aplikacije e-Curia, takoj ko je to aplikacijo spet tehnično mogoče uporabljati.
            Splošno sodišče ali predsednik, odvisno od primera, odločita o sprejetju akta, ki je bil prek aplikacije e-Curia vložen po izteku roka, ob upoštevanju elementov, s katerimi vložnik dokazuje, da tega akta v roku tehnično ni bilo mogoče vložiti prek aplikacije e-Curia.
            Če uporaba aplikacije e-Curia tehnično ni mogoča in je to nujno, sodni tajnik posreduje procesne akte na kakršen koli primeren način. Temu mora slediti vročitev prek aplikacije e-Curia, takoj ko je to aplikacijo spet tehnično mogoče uporabljati.
         
         
            Člen 8
            Sodni tajnik določi pogoje uporabe aplikacije e-Curia in skrbi, da se ti upoštevajo. Če se aplikacija e-Curia ne uporablja v skladu s temi pogoji, je mogoče zadevni uporabniški račun deaktivirati.
            Splošno sodišče sprejme potrebne ukrepe za zaščito aplikacije e-Curia pred vsemi zlorabami ali zlonamerno uporabo.
            Uporabnik je z elektronskim sporočilom obveščen o vseh ukrepih, sprejetih na podlagi tega člena, ki mu preprečujejo uporabo njegovega uporabniškega računa.
         
         
            Člen 9
            Ta odločba nadomešča Odločbo Splošnega sodišča z dne 14. septembra 2011 o vlaganju in vročanju procesnih aktov prek aplikacije e-Curia (1).
         
         
            Člen 10
            Ta odločba začne veljati prvi dan tretjega meseca po mesecu njegove objave v Uradnem listu Evropske unije.
         
         
            V Luxembourgu, 11. julija 2018
            
               
                  Sodni tajnik
               
               E. COULON
            
            
               
                  Predsednik
               
               M. JAEGER
            
         
         
            (1)  UL C 289, 1.10.2011, str. 9.